ต่ำสุดรอบ 2 ปี ตัวเลขส่งออก “โสมขาว” ลดลง 16.6% ขาดดุล 1.269 หมื่นล้านดอลลาร์
“เกาหลีใต้” เปิดตัวเลขส่งออก ม.ค.ลดฮวบ 16.6% เนื่องจากอุปสงค์ทั่วโลกที่ชะลอตัวลงอย่างรวดเร็ว ขณะที่ตัวเลขขาดดุลการค้าสูงเป็นประวัติการณ์ที่ระดับ 1.269 หมื่นล้านดอลลาร์
“เกาหลีใต้” เปิดตัวเลขส่งออก ม.ค.ลดฮวบ 16.6% เนื่องจากอุปสงค์ทั่วโลกที่ชะลอตัวลงอย่างรวดเร็ว ขณะที่ตัวเลขขาดดุลการค้าสูงเป็นประวัติการณ์ที่ระดับ 1.269 หมื่นล้านดอลลาร์
1 ก.พ. 2566

กระทรวงการค้าเกาหลีใต้ เปิดเผยในวันนี้ว่า ยอดส่งออกเดือนม.ค.ของเกาหลีใต้ลดลงติดต่อกันเป็นเดือนที่ 4 และลดลงมากกว่าที่นักวิเคราะห์คาดการณ์ อันเนื่องมาจากอุปสงค์ทั่วโลกที่ชะลอตัวลงอย่างรวดเร็ว
ทั้งนี้ ยอดส่งออกเดือนม.ค.ของเกาหลีใต้ลดลง 16.6% เมื่อเทียบเป็นรายปี ซึ่งย่ำแย่กว่าที่นักวิเคราะห์ในโพลสำรวจของสำนักข่าวรอยเตอร์คาดว่าจะลดลง 11.3% หลังจากที่ปรับตัวลดลง 9.6% ในเดือนธ.ค. 2565 นอกจากนี้ ยอดส่งออกเดือนม.ค.ของเกาหลีใต้ยังร่วงลงรุนแรงที่สุดนับตั้งแต่เดือนพ.ค. 2563
ส่วนยอดนำเข้าเดือนม.ค.ลดลง 2.6% เมื่อเทียบเป็นรายปี ซึ่งน้อยกว่าที่นักวิเคราะห์คาดการณ์ว่าจะร่วงลง 3.6% หลังจากที่ปรับตัวลดลง 2.5% ในเดือนธ.ค.2565 ส่งผลให้เกาหลีใต้มียอดขาดดุลการค้าเดือนม.ค.อยู่ที่ 1.269 หมื่นล้านดอลลาร์ ซึ่งเป็นการขาดดุลการค้ามูลค่าสูงสุดเป็นประวัติการณ์
ด้านรัฐบาลเกาหลีใต้คาดการณ์ว่า ยอดส่งออกในปี 2566 อาจจะลดลง 4.5% หลังจากที่เพิ่มขึ้น 6.1% ในปี 2565 แต่กระทรวงการค้าเกาหลีใต้ให้คำมั่นว่าจะใช้มาตรการทุกด้านเพื่อฟื้นฟูการส่งออก โดยเกาหลีใต้พึ่งพาการนำเข้าพลังงานจากต่างประเทศอย่างมาก โดยในเดือนม.ค.ปีนี้ เกาหลีใต้นำเข้าพลังงานทั้งสิ้น 1.58 หมื่นล้านดอลลาร์ คิดเป็นสัดส่วน 26.8% ของการนำเข้าทั้งหมด